钦定古今图书集成/方舆汇编/边裔典/第062卷 > 北周
## 钦定古今图书集成/方舆汇编/边裔典/第062卷 > 北周

### 明帝武成元年吐谷浑侵凉州诏贺兰祥宇文贵讨之拔洮阳洪和二城以其地为洮州

按《周书明帝本纪》，“武成元年三月，吐谷浑寇边，遣大司马博陵公贺兰祥率众讨之。五月，贺兰祥攻拔洮
阳、洪和二城，吐谷浑遁走。”按《吐谷浑传》，“武成初，夷
吕复寇凉州，刺史是云宝战没，诏贺兰祥、宇文贵率
兵讨之。夷吕遣其广定王、钟留王拒战，祥等破之，广
定等遁走。又攻拔其洮阳、洪和二城，置洮州以还。”
按《贺兰祥传》：“武成初，吐谷浑侵凉州，诏祥与宇文贵
总兵讨之。祥乃遣其军司檄吐谷浑曰：‘夫二气既分，
三才定位，树之以君，本为黔首，岂使悖义违道，肆于
民上？昔魏氏不纲，群方幅裂，豺狼横噬，龟玉已毁，喁
喁黔黎，咸坠涂炭。我先皇神武应期，一匡天下，东戡
南剪，无思不服。天鉴有周，世笃英圣，遂廓洪基，奄荒
万㝢，固则神皋西岳，险则百二犹在，卿士师师，群后
率职，故知三灵之所眷集，四隩之所来苏’”也。彼国世
在西垂，作藩于魏，值中原政乱，遂阻皇风，首鼠两端，
伺我边隙。先皇含垢藏疾，仍存聘享，欲睦之以邻好，
申之以婚姻。彼国苞藏祸心，屡违盟约，外结仇雠，自
贻近患，是故往年致突厥之师也。自尔迄今，蜂虿弥
毒，入我姑臧，俘我河县，芟夷我菽麦，虔刘我苍生。我
皇武以止戈，文以怀远，德覃四海，化溢八荒。以彼恶
稔祸盈，故命龚行九伐。武臣猛将，天张雷动，皆六郡
良家，三秦精锐，挥戈擐甲，同萃龙沙。柱国、博陵公祥，
贵戚重望，乃文乃武，受脤庙堂，元戎启路。太傅、燕国
公于谨，英猷不世，应变无穷，杖旄指麾，为其谋主。柱
国、化政公贵，早播威声，奇正兼设，直取龙涸，济自南
河。突厥与国睦亲，同耻反道，驱引弓之民，总穹庐之
众，解鞍成山，云蒸雾合。往岁王师西伐，成都不守；桴
鼓南临，江陵底定。凿空万里，辟地千都，荒服畏威，膜
拜厥角，成败之机，较然可见。若能转祸为福，深“识事
宜，君臣相率，舆榇稽颡，则爵等显除，永蕃西服。如其
徘徊危邦，觊延时漏，覆宇湮祀，良助寒心。幸思嘉谋，
以图去就。”遂与吐浑广定王、钟留王等战破之，同拔
其洮阳、洪和二城，以其地为洮州。抚安西土，振旅而
还。追封凉国公，邑万户。

### 武帝保定元年正月吐谷浑遣使献方物

按《周书武帝本纪》云云。按《吐谷浑传》：“保定中，夷吕
前后三辈遣使献方物。”

保定五年正月吐谷浑遣使献方物十一月吐谷浑
遣使献方物。

按：《周书武帝本纪》云云。

### 天和元年五月吐谷浑龙涸王莫昌率户内附以其地为扶州

按《周书武帝本纪》云云。按《吐谷浑传》。“天和初。其龙
涸王莫昌率众降。以其地为扶州。”

天和二年五月吐谷浑遣使献方物。

按《周书武帝本纪》云云。按《吐谷浑传》。“二年五月复
遣使来献。”

### 建德五年遣皇太子讨吐谷浑

按《周书武帝本纪》，“建德五年二月，遣皇太子赟巡抚
西土，仍讨吐谷浑。戎事节度，并宜随机专决。”八月，皇
太子伐吐谷浑，至伏俟城而还。按《吐谷浑传》，“建德
五年，其国大乱，高祖诏皇太子征之，军渡青海，至
伏俟城，夷吕遁走，虏其馀众而还。”

建德六年九月吐谷浑遣使献方物十二月吐谷浑
遣使献方物。

按：《周书武帝本纪》云云。

### 宣政元年正月吐谷浑伪赵王他娄屯来降

按《周书武帝本纪》云云。按《吐谷浑传》。“宣政初。其赵
王他娄屯来降。自是朝献遂绝。”